HK Poprad

HK Poprad je slovenský hokejový klub z Popradu, ktorý hrá najvyššiu slovenskú hokejovú súťaž - Tipos extraligu.
História klubu.
Hokejový odbor v rámci Popradského Atletického Clubu (PAC) vznikol v Poprade v závere roka 1930. Prvé zmienky o vzniku hokejového odboru v tomto klube pochádzajú z prvej polovice decembra 1930. Prvý „cvičný“ zápas odohrali popradskí hokejisti 22. januára 1931 vo Vysokých Tatrách proti miestnemu Športovému Klubu Vysoké Tatry (ŠKVT), ktorý Popradčania prehrali 14:0. Nasledovala odveta na domácom ľade 29. januára, ktorú Poprad prehral 0:6. Prvý, už oficiálny zápas, odohrali Popradčania pod hlavičkou Karpathenvereinu na domácom ľade 1. februára 1931 proti LTC Plzeň. Zápas skončil výsledkom 1:6. Prvé mužstvo Popradu tvorili: Ondrej Ggrofcsik, Ján Luczy, Viliam Riczinger, Zoltán Zimann, Jozef Kovács, Jozef Paulik, Štefan Bodó, Imrich Fuch a Gejza Lux. V prvej sezóne 1930/31 pôsobili Popradčania pod hlavičkou PAC i Karpathenvereinu. Už nasledujúcu sezónu 1931/32 ich definitívne prichýlil Popradský Atletický Club, resp. Atletický Club Poprad, ako jeden zo svojich odborov. Od tejto sezóny vystupovali popradskí hokejisti pod názvom Hockey Club Poprad.
HC Poprad bol v predvojnovom období najlepším slovenským mužstvom. Získal titul majstra Slovenska v sezóne 1932/33 a tento úspech zopakoval aj v nasledujúcich sezónach 1933/34, 1934/35 a v sezóne 1935/36 už pod hlavičkou HC Tatry. V sezóne 1936/37 prvýkrát odštartovala v Československu Celoštátna hokejová liga. Ešte pred sezónou 1935/36 došlo k dohode o zlúčení hokejových odborov AC Poprad a ŠK Vysoké Tatry a vznikol nový klub Hockey Club Tatry so sídlom v Poprade a v Starom Smokovci. Prvej sezóny celoštátnej ligy sa zúčastnilo 8 družstiev a tím HC Tatry bol medzi nimi. Udržal sa v najvyššej súťaži až do rozpadu Česko-Slovenska.
Po obnovení československej ligy Poprad po dvoch sezónach 1945/46 a 1946/47 z najvyššej ligy vypadol. V tomto období sa stal majstrom Slovenska v sezónach 1947/48, 1948/49 a 1950/51. Do najvyššej ligy sa vrátil v sezóne 1951/52, ale už sezóna 1953/54 bola pre Poprad poslednou prvoligovou na niekoľko desaťročí. V druhej najvyššej lige – Slovenskej národnej hokejovej lige Poprad zvíťazil v sezónach 1969/70, 1980/81, 1984/85 a 1990/91. Posledné víťazstvo v SNHL zabezpečilo Popradu v sezóne 1991/92 opäť účasť v celoštátnej najvyššej súťaži. Popradčania sa v nej umiestnili na 13. mieste, čo znamenalo účasť v baráži o udržanie v súťaži. O rok neskôr v poslednom ročníku spoločnej česko-slovenskej hokejovej ligy skončili na 12. mieste. Nasledujúcu sezónu sa rozbehla najvyššia slovenská hokejová súťaž – Slovenská hokejová extraliga a Poprad sa stal jej stabilným účastníkom až do súčasnosti. K najúspešnejším sezónam v tomto období patrí finálová účasť Popradu v sezóne 2005/06, 2010/11 a 2020/2021. Všetko nasvedčuje tomu že im je súdené byť večne druhí. V sezóne 2023/24 sa Popradčanom po prvýkrát v histórii klubu podarilo vyhrať základnú časť.
HK Poprad je tiež organizátorom hokejového turnaja o Tatranský pohár. Turnaj mal premiéru v sezóne 1929/30. Po Spenglerovom pohári je Tatranský pohár druhým najstarším hokejovým turnajom v Európe. 
Umiestnenia v jednotlivých sezónach.
Česko-Slovensko.
 Majstrovstvá Slovenska - 12 ročníkov
 Česko-slovenská hokejová liga - 9 ročníkov
 II. Česko-slovenská hokejová liga - 10 ročníkov
 1. slovenská národná hokejová liga - 28 ročníkov
Slovensko.
 Tipos extraliga - 31 ročníkov
Poprad na medzinárodnej scéne.
Kontinentálny pohár.
2. miesto v skupine (Dunaferr Dunaújváros 6:6, Essamika Ogre 9:2, Podhale Nowy Targ 3:4)
2.miesto v skupine (IK Herning 4:2, HK Liepajas Metalurgs 5:2, Dukla Trenčín 1:5)
3.miesto v skupine (Asiago Hockey 1935 3:1, Cracovia Krakov 3:4 po sn., Saryarka Karaganda 0:4)